Namibië aanvaar Duitsland-aanbod, al is dit ‘nie genoeg’(Argieffoto) Namibië het Vrydag ontwikkelingshulp van €1,1 miljard – sowat R18 miljard – aanvaar wat Duitsland in vergoeding aangebied het vir die volksmoord wat in die vroeë 20ste eeu deur koloniale troepe gepleeg is. Dít selfs al sê Namibië die geld is nie genoeg nie en dat die ooreenkoms hersien sal word wanneer die finansiering beskikbaar gestel word. Die Namibiese regering het in 2015 met Duitsland begin onderhandel oor die slagting van die Herero en Nama wat tussen 1904 en 1908 gepleeg is nadat die stamme in opstand teen die koloniale regeerders gekom het. Ná jare lange toutrekkery het die partye verlede week ŉ ooreenkoms bereik waarin Duitsland amptelik die moorde as ŉ volksmoord bestempel het. Berlyn het ook die ontwikkelingsfonds van €1,1 miljard oor die volgende 30 jaar aangebied. Namibiërs het egter die ooreenkoms verwerp en voer aan die bedrag is beledigend. Hulle het Duitsland gevra om die slagoffers direk te vergoed in die vorm van “reparasies”, ŉ term wat Duitsland doelbewus vermy het. Namibiese adj.pres. Nangolo Mbumba het Vrydag erken die land het die aanbod aanvaar hoewel dit laer was as die “aanvanklike kwantum van reparasies” wat aan Duitsland voorgelê is. “Ons moet erken dat die bedrag van €1,1 miljard … nie genoeg is nie,” het Mbumba in ŉ toespraak aan die land gesê. Volgens hom was geldelike vergoeding ŉ groot twispunt tydens die gesprekvoering. “Duitsland het hom egter daartoe verbind om die bedrag te hersien en te herbeding namate die inwerkingstelling vorder,” het hy gesê. Mbumba het ook ŉ uiteensetting van die vergoedingspakket voorgelê. Hy het verduidelik dat die geld hoofsaaklik bestee sal word aan heropbou-projekte om die ontwikkeling van die slagoffers se nageslag te help, terwyl daar veral op hernieubare energie, vakopleiding en landelike infrastruktuur gefokus sal word. Sowat €50 miljoen (nagenoeg R817 miljoen) sal gebruik word om ŉ rekonsiliasieprogram te finansier om rekords van Namibië se koloniale verlede te bewaar en navorsing daaroor te doen. Mbumba het ŉ beroep op Namibiërs gedoen om “kalm te bly” en “diep te dink” oor hul reaksie op die ooreenkoms. “Ons het merkwaardige vordering tydens die afgelope vyf jaar lange onderhandelings gemaak en daar is ŉ geleentheid wat ons nie mag verbeur nie,” het hy gesê. Die ooreenkoms moet nog onderteken word. Dit word tans hersien deur Namibië se prokureur-generaal en sal daarna aan die parlement vir goedkeuring voorgelê word. In Augustus 1904 het Duitse soldate sowat 80 000 Herero gejaag in wat deesdae bekend staan as die Kalahariwoestyn. Vroue is verkrag en gevangenes vermoor. Maande later het die Duitse weermagbevelvoerder, genl. Lothar von Trotha, beveel dat soldate albei groepe moet uitwis. Minstens 60 000 Herero en nagenoeg 10 000 Nama is doodgemaak en duisende ander is na konsentrasiekampe gestuur.